Numsa sê Mercedes Benz voldoen nie aan ooreenkoms nieArgieffoto Die National Union of Metalworkers of South Africa (Numsa) het Dinsdag Mercedes Benz Suid-Afrika (MBSA) daarvan beskuldig dat hy nie voldoen aan die ooreenkoms om kontrakwerkers binne 12 maande permanent aan te stel nie. “MBSA het verlede Vrydag aan 19 kontrakwerkers gesê hulle kontrakte verstryk môre, 4 Julie. Dié groep werkers is al in die elfde maand van hul kontrak,” het die vakbond gesê. “MBSA kanselleer nou hul kontrakte, teenstrydig met die ooreenkoms wat ons met die aanleg aangegaan het. Die bestuur van die aanleg het aangebied om die kontrakte met slegs drie maande te verleng, maar weier steeds om hulle permanente poste daarna te waarborg.” Numsa het gesê die maatskappy het ook werksure verminder, en afleggings is aan die orde van die dag terwyl die aanleg opgegradeer word. Die vakbond meen dit is teenstrydig met die maatskappy se bewering verlede week dat sy belegging van R10 miljard in die Suid-Afrikaanse ekonomie sal 800 direkte poste skep. “Dit lyk of hulle vir die media gejok het, want hulle gaan môre dosyne kontrakteursposte sny, terwyl hulle ook werksure verminder. As hierdie werkers afgedank word, dan is bewerings dat MBSA bydra tot werkskepping en die groei van die plaaslike ekonomie, vals. MBSA het ondraaglike ellende vir werkers veroorsaak deur lone te verminder en sekere funksies uit te kontrakteer. Numsa sal aanhou baklei vir dié werkers. Ons sal alles in ons vermoë doen om seker te maak dat MBSA aan die bepalings van die ooreenkoms voldoen en die werkers permanent aanstel.” Die maatskappy was nie dadelik beskikbaar vir kommentaar nie.